Žiak, Miroslav, poslanec NR SR (2021-12-07):
Vážený pán minister, vážený pán predsedajúci, kolegovia, kolegyne. Pán minister, ja sa vám chcem prihovoriť ako prokoaličný poslanec, ktorý si uvedomuje, že čo by nastalo, ak by táto vláda nebola. By sa dostali k moci živly, rôzne zoskupenia, ktoré sa chcú udržať na slobode. Poprípade rôzni liečitelia Ivermectinom a inými experimentálnymi liečbami pre kone a zvieratá. Ja dokonca ani nepochybujem o vašom dobrom úmysle, že, že ste to myslel dobre či v opozícii, ale aj keď ste sa stal premiérom či ministrom. Len teda nedáva mi to zas až taký zmysel, lebo vieme, ako zabralo, zabrala podpora očkovania, keď sa išiel vyhlásiť lockdown pre nezaočkovaných ľudí. Čísla vtedy brutálne narástli, ľudia čakali v radoch pred očkovacími centrami. Očkovalo sa takmer 10 000 ľudí denne. Krivka trendu očkovania, trendová krivka očkovania bola jednoznačne rastúca. A následne prišiel lockdown pre všetkých. Samozrejme, to demotivovalo ľudí sa ísť očkovať. Lebo však načo sa budem očkovať, všetci aj tak sedia doma. A bolo to vidieť aj na tej krivke. Krivka prudko padla, očkovalo sa denne 1 000, 1 500 ľudí. Ja preto teda nerozumiem nad takýmto návrhom, ktorý má minúť pol miliardy ľudí na, pol miliardy eur na to, aby motivoval ľudí sa ísť očkovať. Nie že to je len veľa peňazí, ale najviac ma trápi, že mi píšu ľudia, ktorí sú nielen priamo členmi SMER-u, ale sú aj voliči SMER-u, ktorých dlhodobo poznám, komunikujem s nimi a vysmievajú sa mi, že ten váš minister financií mi, super, mi prispeje, ale ja ho aj tak nebudem voliť, nikto v mojom okolí ho nebude voliť. Nebude to len pomoc. Títo ľudia, ak chceme im pomôcť, tak nie takouto špeciálnou motiváciou, ale motivujme ich sprísnením opatrení pre nezaočkovaných. Otvorme, otvorme prevádzky, reštaurácie, tak ako je to vo všetkých okolitých krajinách, pre ľudí, ktorí sú zodpovední a očkovaní. Či je to Česká republika, či je to Maďarsko alebo Poľsko. Toto je najlepšia cesta, ako pomôcť motivovať ľudí k očkovaniu. Rozprával som sa s jednou doktorkou z Prievidze, ktorá priamo očkuje v nemocnici v Bojniciach a hovorí mi pred tým lockdownom, keď boli tie nárasty, záujem o očkovanie veľký. Dve možno, jedine dve (dva, pozn. red.) varianty boli, ktoré motivovali týchto ľudí. A pýtala sa každého jedného človeka. Prvá bola motivácia, že im zomrel niekto blízky alebo že im zomrel niekto z rodiny a videl, ako sa trápil, ako sa dusil, aké mal bolesti. A preto, že nebol, že bol neočkovaný, tak ako to vidíme teraz, že 80 % hospitalizovaných a takmer 100 % umretých, zomretých ľudí na COVID sú neočkovaní ľudia, tak toto bola prvá motivácia, ktorá dotlačila ľudí k tomu, aby sa konečne očkovali. A druhá motivácia bola tá, že predpokladali lockdown, že nebudú môcť ísť nakúpiť si vianočné darčeky, nebudú môcť si ísť posedieť do reštaurácie a že budú musieť sedieť doma. A tieto motivácie sme my práve zrušili a vymysleli sme tento neefektívny spôsob, podľa mňa určite neefektívny, pretože mali sme už skúsenosti aj s lotériou, ja som veril, že lotéria pomôže zvýšiť očkovanosť. Nepomohla. Ja verím, že sa dohodneme, nájdeme správnu cestu, ako motivovať ľudí, aby sme sa dostali z tejto pandémie a aby sme sa už navonok zbytočne nehádali, pretože táto koalícia má potenciál, má potenciál vyčistiť Slovensko od rôznych parazitov, šíriteľov dezinformácií, ktorí potrebujú asi spraviť čo najväčší chaos na to, aby sa dostali k moci, pretože strach a nenávisť sú najsilnejšie emócie, ktoré dokážu títo ľudia zneužívať. Máme tu v živom príklade, ako tu ľudia šíria strach a potom burcujú na svojich sociálnych stránkach ľudí proti vláde, aby nás pomaly vraždili, vešali, a vidíme to tento nárast, tieto emócie veľmi negatívne a nechcem si predstaviť, čo by sa stalo, ak by sa dostali títo ľudia k moci. Doslova k moci. Včera som pozeral taký seriál, doku... seriálový dokument o tyranoch, ako sa dostali k moci, a presne tento postup, ktorý zneužíva opozícia, bol krásne popísaný v niekoľkých krokoch. Všetkých odporúčam, každý, ktorý má trochu filipa pri sebe, rozmýšľa a bude vidieť krásnu paralelu medzi tým, čo robí súčasná opozícia, medzi tyranmi, ako boli Hitler, Kadašvilli a spol. Ďakujem veľmi pekne.